Diari Oficial de la Generalitat Valenciana


Sumari del DOGV 8838, del 18-06-2020 (2020/4402)

RESOLUCIÓ de 9 de juny de 2020, del president del Consell d'Administració d'Infraestructures i Serveis de Telecomunicacions i Certificacions SAU, per la qual es dona publicitat a les bases del concurs per a la selecció del vicegerent i es procedeix a la seua convocatòria.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8838

Data del DOGV
:   18-06-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/4402


Data del document
:   09-06-2020

Organisme emissor
:   Infraestructures i Serveis de Telecomunicacions i Certificació, SAU

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 9 de juny de 2020, del president del Consell d'Administració d'Infraestructures i Serveis de Telecomunicacions i Certificacions SAU, per la qual es dona publicitat a les bases del concurs per a la selecció del vicegerent i es procedeix a la seua convocatòria. [2020/4402]  
Infraestructures i Serveis de Telecomunicacions i Certificacions, SAU, és una societat mercantil del sector públic instrumental de la Generalitat, que té per objecte la prestació de serveis de transport, accés, difusió de ràdio i televisió, serveis d'allotjament, així com la provisió, operació, manteniment i explotació de les xarxes i recursos necessaris associats per a la prestació d'aquests serveis. Igualment té per objecte la prestació de serveis de confiança en les transaccions electròniques i, en particular, serveis de signatura electrònica avançada, així com la provisió, operació i manteniment dels sistemes i les infraestructures físiques necessàries per a la prestació d'aquests serveis.  
  
El Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, disposa en l'article 19 que l'elecció del personal de caràcter directiu dels ens del sector públic es basarà en criteris de competència, professionalitat i experiència en l'exercici de llocs de responsabilitat en la gestió pública o privada.  
El Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, defineix en l'article 2 el personal directiu com aquell que actuant sota la dependència bé dels òrgans superiors de govern o administració dels ens o bé de les persones que tenen la màxima responsabilitat, exercisca funcions separades amb autonomia i responsabilitat, només limitades pels criteris i instruccions emanades d'aquells; i la designació i cessament d'aquest personal correspon a la persona que exercisca la màxima responsabilitat de l'ens, prèvia autorització del consell de direcció o òrgan col·legiat superior de govern o administració de l'ens.  
Constitueix l'objecte d'aquesta resolució donar publicitat a les bases del concurs per a la selecció del vicegerent d'Infraestructures i Serveis de Telecomunicacions i Certificacions SAU. Aquest lloc directiu es troba dins del nombre màxim de personal directiu que correspon a aquesta entitat, d'acord amb la normativa vigent i compta amb els informes favorabls preceptius de Direcció General de Sector Públic i Patrimoni, i de la Direcció General de Pressupostos.  
A aquest efecte, d'acord amb el que s'estableix en els seus estatuts, el Consell d'Administració d'Infraestructures i Serveis de Telecomunicacions i Certificacions, SAU, en la reunió celebrada el 5 de juny de 2020, va acordar autoritzar el president del Consell d'Administració a realitzar la convocatòria de selecció del vicegerent.  
Per tot això, resolc  
  
Primera. Objecte de la convocatòria  
És objecte d'aquesta convocatòria el procés de selecció per a la contractació de la persona que ha d'exercir el lloc de vicegerent d'Infraestructures i Serveis de Telecomunicacions i Certificacions, SAU.  
Les funcions d'aquest lloc consisteixen a donar suport a la gerència de la societat i també assessorament, així com supervisar les diferents activitats de la societat.  
  
Segona. Règim de contractació i incompatibilitats  
La persona seleccionada es vincularà a l'entitat per un contracte d'alta direcció que es regirà pel que es disposa en l'article 3.4 del Decret 95/2016, de 29 de juliol, del Consell.  
La persona seleccionada tindrà un règim de dedicació exclusiva i d'acord amb el que s'estableix en l'article 6.2, del Decret 95/2016, de 29 de juliol, del Consell, percebrà unes retribucions equivalents a les previstes en les corresponents lleis de pressupostos de la Generalitat per a cada exercici per a un lloc de l'Administració de la Generalitat de subdirecció general, i aquest serà el límit de la quantia total de les retribucions que, per qualsevol concepte, puga percebre. Tot això sense perjudici del que es preveu en l'article 6.3 del citat Decret 95/2016, de 29 de juliol, del Consell.  
  
Tercera. Requisits i mèrits de les persones aspirants  
La selecció es basarà en els mèrits de les persones aspirants que complisquen els requisits, d'acord amb el detall següent:  
a) Requisits  
Les persones candidates hauran de reunir els requisits següents:  
1. Títol universitari de doctorat, llicenciatura, enginyeria, arquitectura o equivalent, o bé títol universitari oficial de grau. S'acreditarà mitjançant còpia del títol.  
2. Ser nacional d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya. S'acreditarà mitjançant còpia del DNI o document equivalent.  
3. No haver sigut separades mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre estat, no trobar-se inhabilitades o en situació equivalent ni haver sigut sotmeses a sanció disciplinària o equivalent que impedisca, en el seu estat, en els mateixos termes, l'accés a l'ocupació pública. S'acreditarà mitjançant declaració responsable.  
4. Posseir la capacitat funcional per a l'exercici de les tasques. S'acreditarà mitjançant declaració responsable.  
b) Mèrits en aplicació dels criteris establits en l'article 3.1 del Decret 95/2016, de 29 de juliol, del Consell, tenint en compte les necessitats i objectius d'Infraestructures i Serveis de Telecomunicacions i Certificacions, SAU.  
1. Títol d'Enginyer/a de Telecomunicació. La possessió d'aquesta titulació podrà ser tinguda en compte tant a l'efecte del compliment del requisit 1 de l'apartat a d'aquesta base, com a l'efecte del mèrit assenyalat en aquest apartat. S'acreditarà mitjançant còpia del títol.  
2. Cursos de formació i perfeccionament, màsters o similars, en matèria de direcció d'organitzacions i empreses. S'acreditarà mitjançant còpia dels títols o certificats corresponents.  
3. Certificat ITIL (Information Technology Infraestructure Library). S'acreditarà mitjançant còpia dels títols o certificats corresponent.  
  
4. Cursos de formació i perfeccionament, màsters o similars en matèria de contractes del sector públic. S'acreditarà mitjançant còpia dels títols o certificats corresponents.  
5. Experiència en funciones de gerència en entitats del sector de les telecomunicacions. S'acreditarà mitjançant certificats de l'empresa i vida laboral.  
Juntament amb els documents acreditatius dels requisits i mèrits assenyalats anteriorment, les persones candidates presentaran un currículum amb una extensió màxima de quatre folis, en el qual assenyalaran la informació que consideren rellevant en relació amb els criteris de selecció estipulats.  
  
Quarta. Presentació de sol·licituds  
Les persones candidates hauran de presentar una sol·licitud de participació indicant que correspon al procés de selecció del vicegerent d'Infraestructures i Serveis de Telecomunicacions i Certificacions, SAU, acompanyada del currículum i els documents acreditatius dels requisits i mèrits especificats en la base tercera.  
Les sol·licituds i la seua documentació adjunta hauran de presentar-se en un termini de quinze dies hàbils a comptar a partir de l'endemà a la publicació d'aquesta convocatòria en el Diari Oficial de la Generalitat Valenciana, en la forma prevista en l'article 16 de la Llei 39/2015, d'1 d'octubre, del procediment administratiu comú de les administracions públiques, bé per mitjans electrònics en el Registre de la Conselleria d'Hisenda i Model Econòmic en la Seu Electrònica de la Generalitat o bé de manera presencial en horari d'atenció al públic en el Registre General de la Conselleria d'Hisenda i Model Econòmic, situat a la plaça de Nàpols i Sicília, núm. 10 de València, i en aquest cas els documents presentats hauran de ser digitalitzats, d'acord amb el que es preveu en el citat article 16 de la Llei 39/2015, d'1 d'octubre. La documentació haurà d'anar dirigida a la Direcció General de Tecnologies de la Informació i les Comunicacions. També podrà presentar-se la documentació per correu electrònic a l'adreça gjamd@klt.ng amb la documentació degudament firmada mitjançant signatura electrònica. La presentació de la sol·licitud implica l'acceptació de les bases d'aquesta convocatòria.  
  
  
Cinquena. Comissió de Valoració  
Es constituirà una comissió de valoració que es regirà pel que es disposa per als òrgans col·legiats en la Llei 40/2015, d'1 d'octubre, de règim jurídic del sector públic, i s'encarregarà de verificar el compliment dels requisits i valorar de manera discrecional els mèrits de les persones aspirants, aplicant els criteris assenyalats en la base tercera. Aquesta comissió de valoració estarà formada per:  
La persona que ocupe el lloc de gerent d'Infraestructures i Serveis de Telecomunicacions i Certificacions, SAU, a qui correspondrà la Presidència de la Comissió.  
El o la subdirector/a General de Planificació i Coordinació de Projectes TIC de la Direcció General de Tecnologia de la Informació i les Comunicacions, a qui correspondrà la Secretaria de la Comissió.  
  
El o la director/a de Recursos Humans de la Corporació Valenciana de Mitjans de Comunicació.  
  
Sisena. Procés de selecció  
Una vegada finalitzat el termini de presentació de sol·licituds de participació, la comissió de valoració es reunirà per a examinar la documentació relativa als mèrits presentats per les persones sol·licitants.  
En primer lloc, es determinaran les persones candidates que compleixen els requisits d'acord amb la base tercera. Posteriorment, en relació amb les persones candidates que complisquen els requisits, es valoraran els mèrits, d'acord igualment amb el que es disposa en la base tercera. La comissió de valoració seleccionarà i convocarà un nombre màxim de tres persones per a una entrevista posterior. En aquesta entrevista, les persones candidates defensaran el seu currículum en relació amb la idoneïtat per al lloc convocat i respondran a una sèrie de preguntes relatives als mèrits presentats.  
En la valoració final, el currículum suposarà un 40 % d'aquesta, l'entrevista un 35 % i els mèrits anteriorment indicats i acreditats un 25 %.  
  
Setena. Proposta de nomenament  
Conclòs el procés selectiu, el o la president/a de la Comissió de Valoració elevarà la proposta de nomenament de la persona seleccionada al president del Consell d'Administració d'Infraestructures i Serveis de Telecomunicacions i Certificacions, SAU, qui procedirà al nomenament i la seua publicació en el Diari Oficial de la Generalitat Valenciana.  
  
Huitena. Confidencialitat  
Les persones relacionades amb el procés de selecció, es comprometen a garantir l'absoluta confidencialitat de les dades de les persones participants en el procés, i es donarà publicitat exclusivament al nomenament de la persona seleccionada.  
  
València, 9 de juny de 2020.- El president del Consell d'Administració d'Infraestructures i Serveis de Telecomunicacions i Certificacions SAU: Vicent Soler i Marco